To personer er blevet bragt til Sygehus Thy-Mors i Thisted, efter at en personbil onsdag aften blev ramt af et tog i Thisted. Ulykken skete i en jernbaneoverskæring på Kappelstensvej. - De to er bragt til sygehuset. Vi kender ikke deres tilstand, men den er formentlig alvorlig, siger Kim Bro, der er vagtchef ved Midt- og Vestjyllands Politi til Ritzau. Han ønsker ikke at oplyse køn eller alder på de tilskadekomne. Overskæringen er sikret med lys og klokker, men ikke med bomme. Vagtchefen kan ikke sige, om advarselssignalerne virkede som de skulle. - Det har vi en formodning om, for et vidne har fortalt, at hun bemærkede blinklysene kort før ulykken skete, siger han. - Men vi har tilkaldt teknikere fra Banedanmark, Havarikommissionen og en bilinspektør, som skal undersøge ulykke nærmere. Hverken lokoføreren eller de ganske få passagerer i regionaltoget kom noget til ved ulykken. /ritzau/

Referat:
To personer er bragt til sygehuset, efter at en bil blev ramt af et tog i en jernbaneoverskæring.